Приложение №2
М О Т И В И

към
проект на Устав за войсковата служба на въоръжените сили на Република България

I. Причини, които налагат приемането на акта:
Уставът за войсковата служба във въоръжените сили е утвърден и обнародван през 2008 г. През май месец 2009 г. се обнародва Закона за отбраната и въоръжените сили на Република България, който предвиждаше, че актовете, издадени при действието на отменения с него ЗОВСРБ (обн. 1995 г.) запазват действието си, ако не противоречат на закона. При това положение действащия устав запази своето действие. Динамиката в обществените отношения, както и факта, че страната е все по-активен член на Организацията на Северноатлантическия договор (НАТО), както и настъпилите до момента законови промени доведоха да вземането на решение за изготвянето на нов устав.
С плана за развитие на ВС до 2026 г., приет с ПМС № 183/2021 г. се извърши преструктуриране на голяма част от въоръжените сили, актуализираха се техните мисии и задачи, както и функционалната им компетентност. Това обстоятелство допълнително провокира изготвянето на проект на устав, който да даде адекватна на съвременните обществени отношения уредба. 
В предложеният проект на устав са разписани подробно всички дейности, които са част от обхвата на войсковата служба. Отпада главата „Привличане на военните формирования за оказване на помощ на населението при спасителни и неотложни аварийно-възстановителни работи“, поради това, че тези дейности на военнослужещите подробно са регламентирани с министерски заповеди, издавани в изпълнение на специалния Закон за защита при бедствия. 
От проекта е отпаднала и главата „Гарнизонна служба“ поради факта, че границите на гарнизоните не съответстват на административното деление на страната. На следващо място е необходимо да се отбележи и, че административно-териториалното деление на територията на страната става със закон. В Закона за административно-териториалното устройство на Република България са определени териториалните единици и в обхвата им не се включва понятието „гарнизон“. Това обстоятелство допълнително даде аргументация за отпадането на текстовете, свързани с гарнизона.
В проекта е направена преоценка на уредбата на войсковата служба, отношенията между военнослужещите, изпълнението на задълженията на постовите и др. като при оформянето ѝ е търсен ефикасен подход с цел създаването на единна и стройна уредба. В проекта е засегнат и въпросът със статута на бойното знаме, като е направена по-подробна и коректна регламентация на освещаването и правото за придобиване на такова от военните формирования и така също и реда за съхранение, ремонт и сдаване. 
Създаден е ред за получаване, съхранение и използване на представителните знамена от щабовете и военните формирования от въоръжените сили.
В проекта на Устава се засягат и въпросите, свързани с противодействие на безпилотни летателни системи/апарати – въпрос, който напоследък придобива все по-широка популярност, както в обществеността, така и в действията на въоръжените сили.
II. Цели, които се поставят:
С предлагания проект на Устав за войсковата служба във въоръжените сили на Република България се цели:
1. Да се разпишат подробно всички права и задължения на военнослужещите, свързани с осъществяването на войсковия живот.
[bookmark: _GoBack]2. Да се разпише подробно статута на бойното знаме, редът за неговото връчване, съхранение и сдаване. 
3. Прецизиране на текстове, свързани с войсковата служба на постовите, на военнослужещите в състава на многонационални формирования на и извън територията на страната.
4. Създаване на уредба за осъществяване на противодействие на безпилотни летателни системи/апарати, навлизащи над територията на военни обекти.

III. Финансови и други средства, необходими за прилагането на новата уредба:
Финансовите средства, необходими за прилагането на Устава за войсковата служба във въоръжените сили на Република България ще бъдат осигурени в рамките на бюджета на Министерството на отбраната.

IV. Очаквани резултати от прилагането на акта:
С утвърждаването и обнародването на устава ще се постигне създаване на възможност за ефективно и коректно изпълнение на войнските задължения от военнослужещите. Ще се осигури основа за изпълнението на задачи по охрана и отбрана на войскови райони, носенето на караулната служба и осъществяване на противодействие на безпилотни летателни системи/апарати, навлизащи над територията на военни обекти

V.	Анализ за съответствие с правото на Европейския съюз
Проектът на устав не предвижда въвеждане на европейско законодателство, поради което не е изготвена справка за съответствие с правото на Европейския съюз. 

